Goeie nuus: Brandslagoffer Sean na gewone saal oorgeplaasSean Smith Sean Smith, die tienerseun van Pretoria wat verlede maand erg gebrand het in ŉ fratsongeluk met petrol, is uit die brandwaakeenheid van die Milpark-hospitaal in Johannesburg ontslaan en sterk nou in ŉ gewone saal aan. Amoré Jooste, ’n gesinsvriendin en familiewoordvoerder, het gesê Sean herstel goed. Nadat hy ŉ maand lank onder verdowing was, kan hy nou al eet, praat en loop. Hy is egter steeds besig om terugflitse, vrese en nagmerries van sy beproewing te verwerk. Annerie du Plooy, direkteur van die Hero Burn Foundation, het oor die naweek lank met Sean gesels om hom die nagmerrie-ervaring te help verwerk. “Sy is self ŉ brandoorlewende en hy kan dus by haar aanklank vind. Ek dink dit was goed vir hom om met iemand te praat wat ook al in die brandsorgeenheid gelê het, weet wat in sy kop aangaan en sy gedagtes, vrese, terugflitse, drome en nagmerries verstaan,” het Jooste gesê. Sy het bygevoeg dat Sean nou baie vrae vra om die verloop van gebeure en die dae wat hy “gemis” het toe hy onder verdowing was vas te stel. Volgens Jooste is die familie besig om vir hom ŉ plakboek saam te stel om hom daarmee te help. Maroela Media het vroeër berig Sean, ŉ leerder en inwoner van Theresapark in die noorde van Pretoria, het op 17 Oktober derdegraadse brandwonde aan sy hande, ken en nek en gedeeltes van sy rug, bors en arms opgedoen toe sy hemp aan sy lyf aan die brand geslaan het in ŉ fratsongeluk met petrol. Hy het ook inwendige brandwonde opgedoen toe hy vlamme ingeasem het. Hy is na die Unitas-hospitaal in Centurion geneem waar die hospitaal hom op hul onkoste behandel het voordat hy na die Dr. George Mukari-hospitaal oorgeplaas is toe daar ŉ plek oopgegaan het. Daar is egter nie ŉ brandsorgeenheid by dié hospitaal nie en geld is ingesamel om hom na ŉ private hospitaal oor te plaas. Hy is later na die Milpark-hospitaal in Johannesburg oorgeplaas. Lees vorige berigte oor Sean Smith op Maroela Media.